Fico, Robert, poslanec NR SR (2022-02-25):
Ďakujem pekne. Vážené dámy a páni, táto miestnosť Národnej rady Slovenskej republiky je miestom, kde už ani neplatia Murphyho zákony, pretože Murphyho zákon hovorí, že ak sa môže niečo pokaziť, tak sa to pokazí. My to pokazíme vždy, keď môžeme. Aj keď sa to nemusí pokaziť. Prosím, uvedomme si, že na niektoré veci máme diametrálne odlišné názory. Ale zhodneme sa určite na tom, že nie je možné akceptovať použitie vojenskej sily v rozpore s medzinárodným právom. A zhodneme sa na tom, že treba pomôcť Ukrajine, a najmä treba pomôcť tým ľuďom, ktorí zo strachu pred vojnou utekajú. Dnešná schôdza by mala byť symbolom. Tak si teda vyberme, že či bude symbolom, kde spoločne, tak ako sme zahlasovali za uznesenie, zahlasujeme spoločne aj za dôležitý zákon, ktorý sa týka podmienok príchodu utečencov z Ukrajiny na územie Slovenska, alebo to bude schôdza, ktorá skončí v druhom a treťom čítaní obrovským konfliktom a obrovskou hádkou o cenzúre s tým, že my budeme oprávnene kričať, že ste zneužili túto schôdzu Národnej rady Slovenskej republiky na zavedenie cenzúry. Načo to je dobré? Nerozumiem. Kto rýchlo dáva, dvakrát dáva. Ukážme, že sme sa stretli dnes za veľmi zvláštnych podmienok a tiež sme to nekomentovali nejako špeciálne, že v podstate tri minúty pred začiatkom rokovania Národnej rady ani nebola pozvánka, ale rešpektovali sme to, lebo vidíme krízovú situáciu. Pomerne slušne prebehlo uznesenie a pomerne slušne a rýchlo môžme zvládnuť aj to, čo dnes tí ľudia najviac potrebujú. No žena s dieťaťom, o ktorých sa toľko dnes hovoríme, ona nepotrebuje cenzúru na Slovensku, pretože toto ju najmenej v danej situácii trápi. Dámy a páni, bol tu citovaný už konkrétny článok Ústavy Slovenskej republiky, ktorý hovorí o slobode prejavu, a potom bol aj citovaný odsek tohto článku, ktorý hovorí, kedy je možné tú slobodu prejavu obmedziť. Uvedomte si jednu vec, že takýto zásah do slobody prejavu musí mať zákonnú podobu. V poriadku, chcete dnes prijať nejaký zákon, ktorý hovorí, že chcete blokovať nejakú diskusiu na internete. Musí sledovať nejaký legitímny cieľ. Čo je tým legitímnym cieľom? Ja naozaj neviem, ako by ste zadefinovali legitímny cieľ v tomto prípade. A najviac, a to je to najpodstatnejšie, je, že či takýto zásah do základného práva na slobodu prejavu je primeraný a nevyhnutný v demokratickej spoločnosti. Toto je procedúra, ktorá sa používa aj na Európskom súde pre ľudské práva, aj na Ústavnom súde Slovenskej republiky, keď sa robia obmedzenia do základných práv. Zavedenie cenzúry je tak vážna vec, že si dokonca myslím, že by bolo potrebné uvažovať o ústavnej zmene a nieže to chcete urobiť na schôdzi, ktorú ste ani nezvolali, lebo tá schôdza vlastne nebola zvolaná (zaznievanie gongu), na schôdzi v skrátenom legislatívnom konaní, za dve minúty v rámci nejakých ustanovení, ktoré sa týkajú migrantov, ktorí majú prísť na územie Slovenskej republiky. Prosím, prečítajte si, čo píšete v dôvodovej správe. O čo teda ide? Vraj bude nejaký škodlivý obsah blokovaný na základe spoločenskej objednávky. No nepoznám vágnejšie a kaučukovejšie slová. V podstate to znamená automatické zavedenie cen-zú-ry. Preto, vážené dámy a páni, to riešenie je veľmi jednoduché. Kto rýchlo dáva, dvakrát dáva. Máme teraz rokovanie výborov Národnej rady o chvíľku, vypustime tento bod, dajte normálny zákon do parlamentu, ktorý musí prejsť odbornou diskusiou, ku ktorému sa budú musieť povyjadrovať aj experti, ktorí pracujú so slobodou prejavu a s obmedzeniami, ktoré sa týkajú slobody prejavu. A môžme si to tu, samozrejme, v normálnom demokratickom prostredí, nie v deň, keď odsudzujeme agresiu na Ukrajine, medzi sebou ako poslanci Národnej rady rozdať. Preto za poslanecký klub strany SMER – sociálna demokracia ešte raz vás chcem vyzvať, pretože máme záujem, aby táto schôdza skončila normálne, pretože chceme poslať do sveta nejaký signál, že minimálne v otázkach ľudského utrpenia, v otázkach porušenia medzinárodného práva máme rovnaký názor. Ale ak dnes zavediete cenzúru, dámy a páni, nám nezostane nič iné, do sveta hovoriť, jednoducho hrubo ste porušili Ústavu Slovenskej republiky, zatvárate ústa ľuďom. Načo to je dobré, prosím vás? Vysvetlite mi, načo takto znásilňujete dnes, dnešný deň. Ak sa nám to podarí počas rokovania výborov Národnej rady vypustiť a vy to dáte ako samostatný návrh zákona, budeme o tom odborne, politicky, kvalifikovane diskutovať. A v opačnom prípade môžem potvrdiť, teda ak to dáme preč, že nikto z nás nemá záujem sa zúčastňovať ani rozpravy potom v druhom a treťom čítaní, pretože chceme rýchlo poslať svetu odkaz, Slovensko ako sused Ukrajiny je pripravený pomáhať. Slovensko, Národná rada urobili za niekoľko hodín významné rozhodnutia. Prosím vás, teraz ide o symbol. Dajte teraz na chvíľočku, hoci ja som politik, politiku preč. Ďakujem pekne. (Potlesk.)